Document ID: 32011R0157

KOMISSION ASETUS (EU) N:o 157/2011,
annettu 21 päivänä helmikuuta 2011,
neuvoston asetuksen (EY) N:o 1290/2005 soveltamista koskevista yksityiskohtaisista säännöistä annetun asetuksen (EY) N:o 884/2006 muuttamisesta julkisen varastoinnin toimista johtuvien interventiomenojen rahoituksen osalta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (1) ja erityisesti sen 42 artiklan,
sekä katsoo seuraavaa:
(1)
Komission asetuksen (EY) N:o 884/2006 (2) 4 artiklan 1 kohdan b alakohdassa säädetään, että tuotteiden ostoon, myyntiin tai muuhun siirtämiseen liittyvien materiaalitoimintojen menot rahoitetaan Euroopan maatalouden tukirahastosta (maataloustukirahastosta) yhdenmukaisten kiinteiden määrien perusteella. Lisäksi mainitun asetuksen 4 artiklan 1 kohdan c alakohdassa säädetään, että sellaisten materiaalitoimintojen menot, jotka eivät välttämättä liity tuotteiden ostoon, myyntiin tai muuhun siirtämiseen, rahoitetaan maataloustukirahastosta kiinteiden tai muuttuvien määrien perusteella.
(2)
Selvyyden vuoksi on aiheellista täsmentää asetuksen (EY) N:o 884/2006 4 artiklan 1 kohdassa, että maataloustukirahastosta rahoitettaviin menoihin voi sisältyä kustannuksia, jotka johtuvat kuljetuksesta jäsenvaltion alueella tai sen ulkopuolella taikka viennistä tietyin edellytyksin. Kyseisten menojen rahoituksen edellytyksenä olisi oltava hyväksyminen maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä 22 päivänä lokakuuta 2007 annetun asetuksen (EY) N:o 1234/2007 (3) (yhteisiä markkinajärjestelyjä koskeva asetus) 195 artiklan 2 kohdassa säädettyä menettelyä noudattaen.
(3)
Sen vuoksi asetusta (EY) N:o 884/2006 olisi muutettava.
(4)
Tässä asetuksessa säädetyt toimenpiteet ovat maatalousrahastojen komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Lisätään asetuksen (EY) N:o 884/2006 4 artiklan 1 kohdan c alakohdan jälkeen c a alakohta seuraavasti:
”c a)
menot, jotka johtuvat kuljetuksesta jäsenvaltion alueella tai sen ulkopuolella taikka viennistä, kiinteiden tai muuttuvien määrien perusteella; menot on hyväksyttävä asetuksen (EY) N:o 1234/2007 195 artiklan 2 kohdassa säädettyä menettelyä noudattaen.”
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä helmikuuta 2011.

Labels: 12
4
15
6